Avis: Apple dropper LCD på alle iPhones næste år

Årets aftapning af iPhone XR bliver med stor sandsynlighed den sidste iPhone nogensinde med en LCD-skærm. Ifølge Wall Street Journal vil samtlige Apples iPhone-modeller næste år være udstyret med noget mere tidssvarende OLED-skærme – ligesom iPhone X og XS.

LCD-teknologien er efterhånden blevet et smule gammeldags, ikke mindst fordi den er en del mere ufleksibel end eksempelvis OLED og microLED. LCD kræver en ekstra baglys-komponent, mens de enkelte pixels på OLED kan tændes og slukkes individuelt. Det giver besparelser både på pladsen og på batteriet – ligesom OLED kan laves i irregulære former.

Forskellen kan for eksempel ses mellem iPhone XS og XR, hvor sidstnævnte er både tykkere og udstyret med en bred(ere) kant omkring skærmen.

Apple har også tidligere eksperimenteret med microLED-teknologien, som Samsung er en stor fortaler for – ikke mindst fordi ærke-konkurrenten LG ejer en række væsentlige produktions-patenter på OLED-teknologien.

Avis: Apple dropper LCD på alle iPhones næste år