iPad får mini-LED superskærm næste år

LG’s patenter på produktionsmetoder til OLED-skærme har længe været en torn i øjet på konkurrenterne, der har arbejdet intenst på alternativer til OLED. Et af alternativerne er mini-LED og ifølge den troværdige analytiker MIng-Chi Kuo er Apple klar til at introducere teknologien i nogle af sine produkter allerede i 2020.

Kuo forventer at fire til seks af Apples produkter vil få mini-LED med tiden, men at skiftet vil starte med den 12,9 tommer store iPad Pro i tredje kvartal næste år. I fjerde kvartal følges iPad’en op af en 16 tommer MacBook Pro, der også vil have mini-LED skærm.

Ligesom microLED, som Apple siges at arbejde på, er der en del fordele ved mini-LED, sammenlignet med almindelige LED-skærme; deriblandt en bredere farvepalette, højere kontrast, høj dynamic range og lavere strømforbrug. Ligesom OLED er mini-LED en såkaldt selv-emitterende skærmteknologi. De enkelte pixels kræver ikke baggrundsbelysning som på LED-skærme, men kan selv skabe lyset i de små pixels, der udgør skærmen.

En anden kolossal fordel, sammelignet med OLED, er, at mini-LED skærme ikke bliver ringere over tid – et problem som OLED døjer med. Der er også mindre risiko for såkaldt burn-in end på OLED.

Det forventes i øvrigt, at Apple Watch allerede næste år vil få en skærm, baseret på microLED-teknologien.

iPad får mini-LED superskærm næste år